Document ID: 31999R1922

Komisijas Regula (EK) Nr. 1922/1999
(1999. gada 8. septembris),
ar ko nosaka sīki izstrādātus noteikumus, kurus jāievēro, piemērojot Padomes Regulu (EK) Nr. 850/98 attiecībā uz nosacījumiem, ar kādiem kuģiem, kuru kopgarums pārsniedz astoņus metrus, atļauj izmantot rāmja traļus dažos Kopienas ūdeņos
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 30. marta Regulu (EK) Nr. 850/98, kas vērsta uz zivsaimniecības resursu saglabāšanu, izmantojot tehniskus līdzekļus jūras organismu mazuļu aizsardzībai [1], un kurā jaunākie grozījumi izdarīti ar Regulu (EK) Nr. 1459/1999 [2], un jo īpaši tās 29. panta 6. punktu,
(1) tā kā Regulas (EK) Nr. 850/98 29. panta 2. punkta a) apakšpunktā ir paredzēts izveidot tādu rāmja traļu kategoriju, kuru kopgarums pārsniedz astoņus metrus un kam ir ļauts zvejot minētā 29. panta 1. punktā norādītajās zonās, izmantojot rāmja traļus, kuriem rāmja kopgarums nepārsniedz deviņus metrus;
(2) tā kā minētajai rāmja traleru kategorijai jāsastāv no tādiem rāmja traleriem, kas dienā, no kuras piemēro šīs regulas noteikumus, atbilst kritērijiem, kas noteikti Regulas (EK) Nr. 850/98 29. panta 2. punkta a) un c) apakšpunktā, un tehniskajām prasībām, kas izvirzītas pieejai minētajām zonām, kā noteikts to karoga dalībvalsts tiesību aktos;
(3) tā kā Regulas (EK) Nr. 850/98 29. panta 3. punktā ir paredzēts izveidot tādu rāmja traleru kategoriju, kuru kopgarums pārsniedz astoņus metrus un kam ir ļauts zvejot ar tīkliem, kuru acu izmērs ir no 80 līdz 99 milimetriem, izmantojot rāmja traļus, kuriem rāmja kopgarums pārsniedz deviņus metrus;
(4) tā kā minētajai rāmja traleru kategorijai jāsastāv no rāmja traleriem, kuri pieder rāmja traleru kategorijai, kas paredzēta Regulas (EK) Nr. 850/98 29. panta 2. punkta a) apakšpunktā, un kuru galvenā nodarbošanās ir parasto garneļu zveja;
(5) tā kā jānosaka kritēriji, lai noteiktu, vai rāmju tralera galvenā nodarbošanās ir parasto garneļu zveja;
(6) tā kā līdz ar to jānosaka sīki izstrādāti kārtības noteikumi, kas reglamentē to kuģu sarakstu izveidi un grozīšanu, kas pieder iepriekš minētajām kategorijām;
(7) tā kā to nosacījumu efektivitātei, kas noteikti šajā regulā, jādod regulārs zinātnisks novērtējums;
(8) tā kā Komisijas Regula (EEK) Nr. 55/87 [3], kurā jaunākie grozījumi izdarīti ar Lēmumu 1999/202/EK [4], un Komisijas Regula (EEK) Nr. 3554/90 [5], kas grozīta ar Regulu (EK) Nr. 3407/93 [6], attiecīgi būtu jāatceļ;
(9) tā kā šajā regulā paredzētie pasākumi ir saskaņā ar Zivsaimniecības un akvakultūras pārvaldības komitejas atzinumu,
IR PIEŅĒMUSI ŠO REGULU.
1. pants
1. Katra dalībvalsts nodrošina, lai kopējā dzinēju jauda tiem zvejas kuģiem, kam, ievērojot Regulas (EK) Nr. 850/98 29. panta 2. punkta a), b) un c) apakšpunktu, ir ļauts izmantot rāmja traļus apgabalā, kas minēts minētās regulas 29. panta 1. punktā, nevienu brīdi nepārsniegtu robežu, kas noteikta attiecīgajai dalībvalstij, kā norādīts šīs regulas pielikumā.
2. Katra dalībvalsts līdz 2001. gada 1. februārim norāda Komisijai 1. punktā minētās kopējās dzinēju jaudas galīgo robežu kuģiem, kas reāli eksistēja 2001. gada 1. janvārī.
Komisija izskata dalībvalsts iesniegto informāciju, pārbauda, vai tā saskan ar informāciju, kas atrodas pašas Komisijas datu bāzē, un paziņo dalībvalstij savu slēdzienu laikā, kas nepārsniedz 10 darbdienas.
I SADAĻA
Nosacījumi zvejai ar rāmja traļiem, kam rāmja kopgarums nepārsniedz deviņus metrus
2. pants
Katra dalībvalsts sastāda sarakstu, tajā norādot zvejas kuģus:
- kam 1999. gada 31. decembra pusnaktī ir atļauts izmantot rāmja traļus apgabalā, kas minēts Regulas (EK) Nr. 850/98 29. panta 1. punktā, un
- kuri atbilst tehniskajām prasībām, kas noteiktas tās dalībvalsts tiesību aktos, ar kuras karogu tie kuģo un kurā tie ir reģistrēti zvejai ar rāmja traļiem tajā apgabalā.
3. pants
Sarakstā norāda tos zvejas kuģus, kam, ievērojot Regulas (EK) Nr. 850/98 29. panta 2. punkta a) apakšpunktu, ir izsniegtas speciālās zvejas atļaujas. Sarakstu sastāda saskaņā ar Komisijas Regulas (EK) Nr. 2943/95 [7] 2. un 3. pantu. Galīgo sarakstu iesniedz Komisijai ne vēlāk kā 2000. gada 1. martā. Tajā īpaši norāda katra zvejas kuģa Flotes reģistra iekšējo numuru un starptautisko radio izsaukuma signālu.
4. pants
1. Ja zvejas kuģi, kas ir sarakstā, aizstāj ar citu zvejas kuģi vai zvejas kuģiem, ievērojot Regulas (EK) Nr. 850/98 29. panta 2. punkta d) apakšpunktu, tad:
- dalībvalsts nekavējoties atceļ speciālo zvejas atļauju, kas izsniegta aizstājamam kuģim, un
- dalībvalsts izsniedz jaunu speciālo zvejas atļauju vai atļaujas aizstājējam zvejas kuģim vai zvejas kuģiem, pirms minētais zvejas kuģis vai zvejas kuģi izvieto jebkādu rāmja trali apgabalā, kas minēts Regulas (EK) Nr. 850/98 29. panta 1. punktā.
2. Ja, ievērojot Regulas (EK) Nr. 850/98 29. panta 2. punkta e) apakšpunktu, aizstāj kāda zvejas kuģa dzinēju, tad:
- dalībvalsts tūlīt pēc tam, kad aizstāšana ir notikusi, atceļ speciālo zvejas atļauju, kas izsniegta zvejas kuģim, kura dzinēju aizstāj, un
- dalībvalsts izsniedz minētajam zvejas kuģim jaunu speciālo zvejas atļauju pēc tam, kad tā dzinējs ir aizstāts, un pirms minētais zvejas kuģis izvieto jebkādu rāmja trali apgabalā, kas minēts Regulas (EK) Nr. 850/98 29. panta 1. punktā.
II SADAĻA
Nosacījumi zvejai ar rāmja traļiem, kam rāmja kopgarums pārsniedz deviņus metrus, ja tie zvejo ar rīkiem, kam tīkla acu izmērs ir no 80 līdz 99 milimetriem
5. pants
Katra dalībvalsts katru gadu sastāda sarakstu, tajā norādot tos zvejas kuģus, kas iekļauti sarakstā, kurš minēts 2. pantā, un kā galvenā nodarbošanās ir parasto garneļu zveja. Kritēriji katra tāda zvejas kuģa iekļaušanai minētajā sarakstā ir, lai kalendārajā gadā pirms saraksta izveides gada:
- zvejas kuģa ienākumi no parasto garneļu pārdošanas, kas aprēķināti kā daļa no kopējā tiešā tirdzniecības apjoma, sastādītu 50 % vai vairāk no gūtajiem ienākumiem, vai
- no zvejas kuģa kopējā krastā izkrautā loma 50 % vai vairāk pēc svara būtu parastās garneles.
Tomēr, sastādot sarakstu, ko piemēro 2000. gadam, katra dalībvalsts var iekļaut kuģus, pamatojoties uz attiecīgajiem datiem gan par 1998., gan par 1999. gadu.
6. pants
Sarakstā norāda tos zvejas kuģus, kam, ievērojot Regulas (EK) Nr. 850/98 29. panta 3. punktu, ir izsniegta papildu speciālā zvejas atļauja. Minēto sarakstu sastāda saskaņā ar Regulas (EK) Nr. 2943/95 2. un 3. pantu. Galīgo sarakstu par 2000. gadu iesniedz Komisijai ne vēlāk kā 2000. gada 1. martā. Tajā īpaši norāda katra zvejas kuģa Flotes reģistra iekšējo numuru un starptautisko radio izsaukuma signālu.
7. pants
1. Ikgadējo papildu speciālo zvejas atļauju izskatīšanu, kas minēta Regulas (EK) Nr. 850/98 29. panta 3. punktā, attiecīgā dalībvalsts pabeidz līdz 15. aprīlim. Izskatot atļaujas, dalībvalsts pārbauda, vai zvejas kuģis, kam izsniegta tāda papildu atļauja, joprojām atbilst kritērijiem, kas minēti Regulas (EK) Nr. 850/98 29. panta 3. punktā un šīs regulas 5. pantā. Jebkuram zvejas kuģim, par kuru tādas pārbaudes laikā atklāj, ka tas vairs neatbilst minētajiem kritērijiem, ne vēlāk kā tā paša gada 1. maijā papildu speciālo zvejas atļauju atceļ, izņemot tos zvejas kuģus, kuri minētajiem kritērijiem neatbilst force majeure apstākļu dēļ.
2. Jebkuram zvejas kuģim, par kuru kompetentās iestādes jebkurā brīdī atklāj, ka tas neatbilst kritērijiem, kas minēti Regulas (EK) Nr. 850/98 29. panta 3. punktā un šīs regulas 5. pantā, karoga dalībvalsts nekavējoties atceļ tā papildu speciālo zvejas atļauju.
8. pants
Ja zvejas kuģi vai zvejas kuģus, kas ir sarakstā, kurš minēts 5. pantā, aizstāj ar citu zvejas kuģi, ievērojot Regulas (EK) Nr. 850/98 29. panta 3. punktu, tad:
- dalībvalsts pēc tādas aizstāšanas nekavējoties atceļ papildu speciālo zvejas atļauju vai atļaujas, kas izsniegta(-as) aizstājamam zvejas kuģim vai aizstājamiem zvejas kuģiem, un
- dalībvalsts izsniedz aizstājējam zvejas kuģim jaunu papildu speciālo zvejas atļauju, pirms minētais zvejas kuģis izvieto jebkādu rāmja trali apgabalā, kas minēts Regulas (EK) Nr. 850/98 29. panta 1. punktā.
III SADAĻA
Vispārīgie un nobeiguma noteikumi
9. pants
1. Dalībvalstis informē Komisiju par jebkuriem grozījumiem jebkurā to sarakstā. Dalībvalstis īpaši norāda zvejas kuģus, kas pievienoti sarakstam vai izņemti no tā, kā arī jebkuras speciālās zvejas atļaujas vai papildu speciālās zvejas atļaujas, kas atceltas, vai jebkuras jaunas speciālās zvejas atļaujas vai jaunas papildu speciālās zvejas atļaujas, kas izsniegtas.
2. Kad Komisija sarakstu ir apstiprinājusi saskaņā ar Padomes Regulas (EK) Nr. 1627/94 [8] 7. pantu, dalībvalstis nekavējoties nosūta minēto sarakstu visām pārējām dalībvalstīm, kas minētas šīs regulas pielikumā. Turklāt dalībvalsts nekavējoties informē minētās dalībvalstis par jebkuriem grozījumiem jebkurā savā sarakstā.
10. pants
Dalībvalstis sadarbojas, lai katru gadu sagatavotu to nosacījumu ietekmes zinātnisku novērtējumu, kas noteikti šajā regulā. No 2001. gada minēto novērtējumu katru gadu iesniedz Komisijai.
11. pants
Regulas (EEK) Nr. 55/87 un (EEK) Nr. 3554/90 ir atceltas.
12. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2000. gada 1. aprīļa, izņemot 1., 2., 3., 5. un 6. pantu, ko piemēro no 2000. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 8. septembrī

Labels: 7
6